દિવસની છેલ્લી અને અપસેટ સર્જનારી આ મૅચમાં ગયા વર્ષની રનર-અપ ટીમ કચ્છી લોહાણાએ ટૉસ જીતીને પ્રથમ બૅટિંગનો નિર્ણય લીધો હતો. કચ્છી લોહાણાની સ્ટાર ઓપનિંગ જોડી અવધેશ ઠક્કર (૧૫) અને કપિલ સોતા (૨૨)એ શરૂઆતની ઓવરમાં જ ફટકાબાજી કરીને બે ઓવરમાં ૨૭ રન કરી દીધા હતા, પરંતુ ત્રીજી ઓવરમાં સૌરાષ્ટ્ર લેઉવા પટેલના અનુભવી બોલર જનક સુતરિયાએ કૉટ ઍન્ડ બોલ્ડમાં અવધેશ ઠક્કરની વિકેટ લઈ લીધી હતી. કચ્છી લોહાણાની સારી શરૂઆત સામે સૌરાષ્ટ્ર લેઉવા પટેલે જોરદાર કમબૅક કરીને ચુસ્ત બોલિંગ-પ્રદર્શન કરીને બૅટ્સમેનોને વધુ રન કરવાનો મોકો નહોતો આપ્યો. સૌરાષ્ટ્ર લેઉવા પટેલના બોલર પંકજ ધામેલિયાએ છઠ્ઠી અને આઠમી ઓવરમાં ઓછા રન આપીને અનુક્રમે મહત્વની એક-એક વિકેટ લેતાં સ્કોરની ગતિ ધીમી પડી ગઈ હતી. પાછલી ઓવરોમાં કચ્છી લોહાણાના બૅટ્સમેનો રન બનાવવાના ચક્કરમાં વિકેટો ફેંકતા રહ્યા હતા ત્યારે ૧૦ ઓવરના અંતે તેમના ૮ વિકેટે ૮૪ રન બન્યા હતા.